**ΕΝΟΤΗΤΑ ΔΕΚΑΤΗ**

**ΓΛΩΣΣΙΚΟΣ ΘΑΝΑΤΟΣ**

1. **Ορισμός και χαρακτηριστικά του γλωσσικού θανάτου**
* Μία πιθανή προέκταση των κοινωνιογλωσσικών αποτελεσμάτων της γλωσσικής επαφής αποτελεί και ο λεγόμενος γλωσσικός θάνατος
* Ο γλωσσικός θάνατος ισοδυναμεί με την απώλεια και των τελευταίων ομιλητών μίας γλώσσας, συνήθως λόγω «γλωσσικής μετατόπισης» ως αποτέλεσμα γλωσσικής επαφής
* Με άλλα λόγια, οι γλώσσες πεθαίνουν όταν δεν έχουν πλέον ομιλητές και δεν αφήνουν κανένα ίχνος πίσω τους, με εξαίρεση φυσικά την περίπτωση των γραπτών μνημείων (που μέχρι τώρα στην ιστορία της ανθρωπότητας ήταν σπάνια)
* Πρόκειται για ένα πιθανότατα πολύ συχνό φαινόμενο στην ανθρώπινη ιστορία. Πώς το καταλαβαίνουμε αυτό; Μα από το γεγονός ότι υπάρχουν μία πλειάδα από παλαιότερες γλώσσες, οι οποίες δεν έχουν καμία νεότερη ως «απόγονο». Επομένως, οι ομιλητές γλωσσών όπως η αρχαία Αιγυπτιακή κάποια στιγμή «μετατοπίστηκαν» προς κάποια άλλη γλώσσα
* Τα τελευταία χρόνια, ο γλωσσικός θάνατος έχει τραβήξει το ενδιαφέρον πολλών γλωσσολόγων, που προσπαθούν να κινητοποιήσουν και τις σχετικές γλωσσικές κοινότητες ώστε να περιορίσουν την έκταση του φαινομένου
* Βέβαια, το ίδιο φαινόμενο παρατηρείται και στις διαλέκτους, ειδικά στη σύγχρονη ιστορία των κρατών. Σε όλα σχεδόν τα σύγχρονα έθνη-κράτη έχει ακολουθηθεί μία διαδικασία εξαφάνισης των διαλέκτων προς όφελος μίας πρότυπης γλώσσας
* Ως προς την έκταση του φαινομένου του γλωσσικού θανάτου, υπολογίζεται ότι περίπου οι μισές από τις σημερινές 7.000 γλώσσες του κόσμου θα έχουν εξαφανιστεί μέχρι το τέλος του 21ου αιώνα, αν όχι νωρίτερα!
* Αυτό ισοδυναμεί με έναν ρυθμό απώλειας περίπου μίας γλώσσας ανά δύο εβδομάδες!!!!
* Γενικά υπάρχει αρκετά μεγάλη κινητοποίηση στην γλωσσολογική κοινότητα για την αποτροπή αυτής της εξέλιξης (βλ. λ.χ. [www.endangeredlanguages.com](http://www.endangeredlanguages.com/))
* Το ερώτημα φυσικά παραμένει: Για ποιο λόγο οι ομιλητές επιλέγουν να «αλλάξουν» γλώσσα, ακόμα και αν αυτό σημαίνει την οριστική εξαφάνιση της γλώσσας τους;
* Οι λόγοι του γλωσσικού θανάτου είναι πάντοτε κοινωνικοί, και δεν σχετίζονται με τις ίδιες τις γλώσσες
* Μπορεί να είναι αποτέλεσμα εκούσιας απόφασης ή γενικότερων κοινωνικών συνθηκών (που φυσικά επηρεάζουν καταλυτικά και τις ατομικές αποφάσεις). Για παράδειγμα, μπορεί σε μία μικρή μειονοτική κοινότητα οι γονείς ηθελημένα να μην μιλάνε στα παιδιά τους την μητρική τους γλώσσα, για να ενταχθούν καλύτερα στην κοινωνία τους. Βέβαια, πολύ συχνά ο λόγος ήταν η απαγόρευση χρήσης κάποιας γλώσσας από μία ισχυρότερη γλωσσική κοινότητα
* Η διαδικασία του γλωσσικού θανάτου περνάει συνήθως από ορισμένα αναγνωρισμένα στάδια. Το βασικό πρώτο στάδιο είναι η περιθωριοποίηση / καταπίεση μίας γλώσσας ή των ομιλητών της, η οποία οδηγεί στον περιορισμό χρήσης μίας γλώσσας (και επομένως και στον περιορισμό της χρησιμότητάς της για τους ομιλητές)
* Στη συνέχεια, αυτό έχει ως αποτέλεσμα τα νεαρά άτομα της συγκεκριμένης γλωσσικής κοινότητας να μην κατακτούν την γλώσσα των γονιών τους (συνήθως αναγκαστικά για κοινωνικούς λόγους)
* Ακολουθεί μία διαδικασία γλωσσικής «φθοράς» (attrition): Δεν είναι ακόμα τελείως ξεκάθαρο αν υπάρχει μία κοινή πορεία φθοράς για όλες τις γλώσσες, αλλά φαίνεται ότι συνοδεύεται από:
* Λεξιλογικό περιορισμό
* Μορφολογική και συντακτική απλοποίηση
* Έντονα φαινόμενα λεξιλογικού – δομικού δανεισμού
* Βέβαια, το βασικό ερώτημα παραμένει: Είναι για κάποιο λόγο «επιζήμιος» ο γλωσσικός θάνατος;
* Παλαιότερα θεωρούσαν ότι η εξαφάνιση των διαλέκτων είναι μάλλον επιθυμητή, σήμερα έχει αντιστραφεί αυτή η τάση. Γιατί;
* Και στο επίπεδο των γλωσσών, σήμερα υπάρχει μεγάλη κινητοποίηση για την προστασία πολλών γλωσσών. Για ποιους λόγους;
* Από γλωσσολογική άποψη, ο βασικός λόγος είναι ότι όλες οι γλώσσες ανεξαιρέτως μας δείχνουν πολλές φορές ότι όσα νομίζουμε ως «καθολικά» ή «αδύνατα» για τις ανθρώπινες γλώσσες δεν ισχύουν π.χ. Μαρκάρισμα χρόνου και στα ονόματα (πέρα από τα ρήματα), που το γνωρίζουμε μόνο σε μία Αυστραλιανή γλώσσα
* Ωστόσο, μία γλώσσα είναι πάνω από όλα πολιτισμικές παρακαταθήκες, και γι’αυτό η απώλεια μίας γλώσσας είναι ουσιαστικά μία μεγάλη πολιτισμική απώλεια για την ανθρωπότητα